डरो बे, नहीं तो नौकरी चली जाएगी। तुम ये भी तो जानते हो कि कितना छोटा कुंआं है ये मीडिया, जहां सब आपस में मिले हुए हैं। तुम्हारा मन नहीं करता क्या इतने महान चैनल में नौकरी करने का जहां दुनिया के सबसे महानतम पत्रकार इतने सालों से नौकरी बजा रहे हैं? वैसे भी कौन मानेगा अभिषेक उपाध्याय की बात कि रवीश कुमार जैसा क्रांतिकारी पत्रकार चोट्टों के चैनल में काम करता है। खैर, ये भी मुमकिन है कि न मालूम हो उन्हें ये सब, बड़े मासूम हैं। पर तुम नहीं सुधरे तो बड़ी दिक्कत हो जाएगी। ना तो कोई सियासी रिश्ता बना पाए तुम कभी, राजस्थान में रहे तो वसुंधरा की ऐसी तैसी करके रख दी, यूपी में मायावती की बैंड बजा के रखी, गुजरात गए तो मोदी के फाइव स्टार फास्ट की हवा निकाल दी। कब सुधरोगे? तुम्हारा तो कोई गॉडफादर तक नहीं मीडिया में। फिर कहां से आती है हिम्मत सच बोलने की, इतना करारा लिखने की? जिस दौर में लोग महज़ नौकरी के लिए नींद में सपने देखते हुए भी सावधानी रखते हैं कि सब सधा रहे, उसी दौर में तुम बिना परवाह खुल्लमखुल्ला लिखने का दुस्साहस करते हो। लोग तुम्हें पक्का पागल समझते होंगे। तुम्हें फर्क नहीं पड़ता क्या? सुधर जाओ, तुम भी तो बाप हो किसी के, तुम्हें डर क्यों नहीं लगता जैसा हज़ारों पत्रकारों को लगता है जो रोज़ मां-बहन की गालियां खाकर, अपना आत्म सम्मान, अपना ईमान गिरवी रखकर इसलिए नौकरी बचाके रखते हैं क्योंकि महीने के आखिर में सैलरी की दरकार होती है। ऐसा भी क्या कि अपने ही बिरादरी के खिलाफ़ लिखो? थोड़ा प्रैक्टिकल बनो यार, तुम तो खामखा दिल पर ले लेते हो! नौकरी के बारे में सोचो, वही आखिरी सच है!